b'\n_START_ARTICLE_\nAndrei Melnit\xc5\xa1enko\n_START_PARAGRAPH_\nAndrei Melnit\xc5\xa1enko (ven. \xd0\x90\xd0\xbd\xd0\xb4\xd1\x80\xd0\xb5\xd0\xb9 \xd0\x9c\xd0\xb5\xd0\xbb\xd1\x8c\xd0\xbd\xd0\xb8\xd1\x87\xd0\xb5\xd0\xbd\xd0\xba\xd0\xbe, valkoven. \xd0\x90\xd0\xbd\xd0\xb4\xd1\x80\xd1\x8d\xd0\xb9 \xd0\x9c\xd0\xb5\xd0\xbb\xd1\x8c\xd0\xbd\xd1\x96\xd1\x87\xd1\x8d\xd0\xbd\xd0\xba\xd0\xb0, s. 8. maaliskuuta 1972) on ven\xc3\xa4l\xc3\xa4inen liikemies. H\xc3\xa4n ty\xc3\xb6skentelee SUEK:n (\xd0\xa1\xd0\xa3\xd0\xad\xd0\x9a, Siberian Coal Energy Company) ja EuroChemin hallituksen puheenjohtajana._NEWLINE_Melnit\xc5\xa1enko opiskeli fysiikkaa Moskovan yliopistossa, mutta j\xc3\xa4tti opintonsa kesken 1991, alkoi myyd\xc3\xa4 tietokoneita ja perusti valuutanvaihtoketjun. Vuonna 1993 h\xc3\xa4n perusti MDM-pankin. MDM hoiti muun muassa Roman Abramovit\xc5\xa1in rahaliikennett\xc3\xa4. Vuonna 2000 Melnit\xc5\xa1enko alkoi Sergei Popovin kanssa koota kemikaali-, hiilikaivos- ja ter\xc3\xa4steollisuusimperiumia. Vuonna 2006 Melnit\xc5\xa1enko myi ter\xc3\xa4sputkia valmistavan TMK:n Dmitri Pumpjanskille. Melnit\xc5\xa1enko myi osuutensa MDM:st\xc3\xa4 Popoville ja sai vastineeksi osuuden EuroChemista, Ven\xc3\xa4j\xc3\xa4n suurimmasta lannoitteiden tuottajasta. Hiilentuottaja SUEK on edelleen (2008) heid\xc3\xa4n yhteisomistuksessaan. Melnit\xc5\xa1enko on my\xc3\xb6s hankkinut osuuden saksalaisesta lannoitetuottaja K+S Groupista ja Gazpromin kanssa osan Ven\xc3\xa4j\xc3\xa4n s\xc3\xa4hk\xc3\xb6verkosta._NEWLINE_Vuonna 2005 Melnit\xc5\xa1enko meni naimisiin serbialaisen mallin ja laulajan Aleksandra o.s. Kokotovi\xc4\x87in (s. 1977) kanssa._NEWLINE_Melnit\xc5\xa1enko omistaa "A"-nimisen huvipurren.'